Diari Oficial de la Generalitat Valenciana


Sumari del DOGV 3345, del 06-10-1998 (1998/8258)

DECRET 126/1998, d'1 de setembre, del Govern Valencià, de constitució i regulació de l'Institut de Medicina Legal de València (IMLV).
-------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1998/09/01/126/dof/vci/html**

### Dades del document

Número de DOGV
:   3345

Data del DOGV
:   06-10-1998

Secció del DOGV
:   I. DISPOSICIONS GENERALS

Número del document
:   1998/8258


Data del document
:   01-09-1998

Organisme emissor
:   Conselleria de Benestar Social

Tipus de document
:   Decret

Anàlisi jurídica

DECRET 126/1998, d'1 de setembre, del Govern Valencià, de constitució i regulació de l'Institut de Medicina Legal de València (IMLV). [1998/A8258]
  
PREÀMBUL
  
La Llei Orgànica 6/1985, d'1 de juliol, del Poder Judicial, configura els instituts de Medicina Legal com a puntals de l'organització de la Medicina Forense. Aquests centres es constitueixen com a òrgans tècnics que centralitzen les funcions realitzades en els actuals instituts anatomicoforenses i en les clíniques medicoforenses.
  
Igualment, l'aprovació de la Llei Orgànica 16/1994, de 8 de novembre, per la qual es va reformar la Llei Orgànica del Poder Judicial va modificar diversos articles de la regulació dels metges forenses, va accentuar la seua dependència dels instituts de Medicina Legal i va fer possible l'assumpció de competències per part de les comunitats autònomes, aspectes que han estat previstos en les normes de desplegament.
  
El Reglament Orgànic del Cos Nacional de Metges Forenses segons el Reial Decret 296/1996, de 23 de febrer, i el reglament dels instituts de Medicina Legal segons el Reial Decret 386/1996, d'1 de març, ofereixen el cobriment reglamentari per a la posada en funcionament d'aquests centres.
  
D'altra banda, les transferències en matèria de justícia a la Generalitat Valenciana, segons els reials decrets 293/1995, de 24 de febrer, 1949/1996 i 1950/96, de 23 d'agost, estableixen que és competència d'aquesta última el desenvolupament dels instituts de Medicina Legal.
  
Per això, a proposta de la consellera de Benestar Social, després de l'informe favorable del Consell General del Poder Judicial, i prèvia deliberació del Govern Valencià, en la reunió del dia 1 de setembre de 1998,
  
DECRETE
  
Article 1. Creació de l'Institut
  
Per aquest decret, es crea l'Institut de Medicina Legal de València, el reglament de funcionament del qual s'afegeix, tot seguit, com a annex I.
  
Article 2. Relació de llocs de treball
  
Es publica la relació de llocs de treball aprovada pel Ministeri de Justícia que s'afegeix com a annex II.
  
DISPOSICIONS TRANSITÒRIES
  
Primera. Posada en funcionament dels distints serveis de l'Institut
  
La posada en funcionament efectiva dels diferents serveis es farà de manera progressiva. El Consell de Direcció promourà el desenvolupament dels distints serveis.
  
Segona. Règim transitori d'integració dels metges o metgesses forenses
  
1. Els metges o metgesses forenses que, en el moment de l'entrada en vigor d'aquesta norma, es troben destinats en agrupacions de forenses de la província de València, queden integrats en aquest Institut.
  
2. El director de l'Institut Anatomicoforense i el director de la Clínica Medicoforense de València continuaran prestant els seus serveis en el seu lloc, fins al nomenament del director o directora i subdirector o subdirectora de l'Institut de Medicina Legal.
  
3. Els llocs de treball de metges o metgesses forenses, de la llista de llocs de treball d'aquest Institut, en el moment d'entrada en vigor d'aquesta norma, seran coberts pels metges o metgesses forenses destinats a la província de València, encara que continuaran prestant servei en les actuals destinacions, fins a la posada en funcionament efectiu dels diferents serveis.
  
4. En el termini de tres mesos a partir de l'entrada en vigor d'aquesta norma, la Generalitat Valenciana nomenarà, amb caràcter provisional, fins que es procedisca a la seua provisió definitiva d'acord amb el que disposa l'apartat 5 següent, el director o directora i el subdirector o subdirectora de l'Institut, entre els metges o metgesses forenses integrats en l'Institut de Medicina Legal. Una vegada nomenats provisionalment els càrrecs directius, es convocarà l'elecció dels tres metges o metgesses forenses que integraran el Consell de Direcció. Havent acabat aquest procés, quedarà constituït el Consell de Direcció de manera provisional fins a la incorporació dels caps de servei.
  
5. En el termini de tres mesos, a partir de la constitució dels òrgans directius de l'Institut, es convocarà el corresponent concurs de mèrits per tal de cobrir els llocs de la relació inicial de llocs de treball, entre els metges o metgesses forenses que integren l'Institut de Medicina Legal de València.
  
Una vegada resolt el concurs de mèrits, es convocarà la provisió dels llocs directius pel sistema de lliure designació, mitjançant convocatòria pública, a la qual podran concórrer tots els metges o metgesses forenses de l'Institut de Medicina Legal de València, encara que hagen obtingut una plaça per concurs.
  
6. Si queden places vacants es cobriran d'acord amb el procediment ordinari establit en el Reial Decret 296/1996, de 23 de febrer, pel qual s'aprova el Reglament Orgànic del Cos Nacional de Metges Forenses.
  
7. La Sotssecretaria de Justícia, a proposta del director o directora de l'Institut, fins a la resolució del concurs de provisió de llocs de treballs que es convoque, oït el Consell de Direcció, podrà adscriure els distints serveis i seccions de l'Institut als metges o metgesses forenses que calga per al seu funcionament en cas de vacant, i fins a la provisió reglamentària, amb l'acceptació del metge o metgessa forense.
  
Tercera. Règim transitori d'integració del personal de l'Institut Anatomicoforense (IAF) i la Clínica Medicoforense (CMF)
  
1. Els oficials, els auxiliars i els agents de l'administració de justícia, destinats en la Clínica Medicoforense i Institut Anatomicoforense de València, quedaran integrats automàticament en l'Institut de Medicina Legal, en el moment de l'entrada en vigor d'aquesta norma.
  
2. Els auxiliars i els agents de l'escala especial de clíniques i laboratori, destinats a la Clínica Medicoforense i a l'Institut Anatomicoforense de València, quedaran integrats automàticament en l'Institut de Medicina Legal en el moment de l'entrada en vigor d'aquesta norma.
  
3. El psicòleg o psicòloga de la Clínica Medicoforense de València s'integrarà automàticament en l'Institut de Medicina Legal en el moment de l'entrada en vigor d'aquesta norma.
  
4. Els mossos o mosses d'autòpsia i netejadors o netejadores de l'Institut Anatomicoforense de València s'integraran en l'Institut de Medicina Legal en el moment de l'entrada en vigor d'aquesta norma.
  
Quarta. Règim transitori de retribucions
  
El personal afectat per aquesta norma continuarà percebent les retribucions que els corresponia, amb anterioritat a la vigència d'aquesta, fins a la modificació pel Ministeri de Justícia de la norma que regula les retribucions establides en el Reial Decret 1.616/1989, de 29 de desembre, modificat pel Reial Decret 1.561/1992, de 18 de desembre.
  
DISPOSICIÓ FINAL
  
Única. Desplegament i entrada en vigor
  
1. La Conselleria de Benestar Social de la Generalitat Valenciana podrà dictar, en l'àmbit de les seues competències, les disposicions convenients per al desplegament i aplicació d'aquesta norma.
  
2. Aquesta norma entrarà en vigor l'1 de gener de 1999.
  
València, 1 de setembre de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera de Benestar Social,
  
MARCELA MIRÓ PÉREZ
  
ANNEX I
  
Reglament de l'Institut de Medicina Legal de València (IMLV)
  
Article 1. Naturalesa i funcions
  
L'Institut de Medicina Legal de València és un òrgan tècnic adscrit a la Sotssecretaria de Justícia de la Conselleria de Benestar Social, les funcions del qual són:
  
a) Exercir tasques d'assistència tècnica als tribunals, jutjats, fiscalies i oficines del Registre Civil, de la província de València, en les matèries de la seua competència.
  
b) Realitzar activitats de formació, docència i investigació en les diferents àrees de la Medicina Forense.
  
Article 2. Seu i àmbit territorial
  
1. L'Institut de Medicina Legal de València té la seua seu a la ciutat de València.
  
2. L'àmbit territorial de l'Institut de Medicina Legal de València s'estén a tota la seua província.
  
Malgrat el que s'ha exposat en el paràgraf anterior, es podran establir serveis o seccions l'àmbit d'actuació dels quals es puga estendre a la resta de la Comunitat Valenciana, i mentre no es creen serveis en els altres instituts de Medicina Legal de la Comunitat Valenciana amb competències concurrents. Igualment, es podran crear serveis o seccions d'àmbit comarcal, on el volum de treball o la distància a la seu central així ho aconsellen.
  
Article 3. Estructura de l'Institut
  
L'Institut de Medicina Legal de València s'estructura jeràrquicament en els òrgans següents:
  
1. director o directora
  
2. Subdirector o subdirectora
  
3. Consell de Direcció
  
4. Serveis
  
5. Seccions
  
Article 4. Director o directora de l'Institut
  
1. Al davant de l'Institut de Medicina Legal de València hi haurà un director o directora, nomenat pel sistema previst i amb les funcions assignades en el Reglament Orgànic del Cos Nacional de Metges Forenses, segons el Reial Decret 296/1996, de 23 de febrer, en el Reglament dels Instituts de Medicina Legal previst en el Reial Decret 386/1996, d'1 de març, o en les normes que resulten aplicables.
  
2. El director o directora podrà participar en aquelles funcions pericials que li encomane el Consell de Direcció, sempre que es puguen compaginar amb el treball del seu càrrec.
  
Article 5. Subdirector o subdirectora de l'Institut
  
1. El subdirector o subdirectora de l'Institut de Medicina Legal de València, segons el que disposa l'article 6 del Reial Decret 386/1996, assistirà el director o directora en les seues funcions, d'acord amb l'establit. El subdirector o subdirectora s'encarregarà de substituir el director o directora en cas de vacant, absència o malaltia.
  
2. El càrrec de subdirector o subdirectora no implica l'alliberament del treball que li correspon realitzar en la seua condició de metge o metgessa forense.
  
3. El lloc de subdirector o subdirectora serà proveït pel sistema de lliure designació.
  
Article 6. Consell de Direcció
  
1. El Consell de Direcció estarà format pel director o directora, subdirector o subdirectora i els caps de servei, als quals s'afegiran tres metges o metgesses forenses, integrats en l'Institut, elegits per un període de quatre anys, i mitjançant votació lliure i secreta per tots els metges o metgesses forenses que formen l'Institut.
  
2. El Consell de Direcció exercirà les funcions d'assessorament, proposta, col·laboració i coordinació que preveu el Reglament d'Instituts de Medicina Legal, aprovat pel Reial Decret 386/1996. El Consell de Direcció prendrà els seus acords per majoria. En cas d'empat, decidirà el vot de qualitat del director o directora.
  
3. Una vegada constituït, el Consell, establirà les seues normes de funcionament intern i designarà al membre que exercirà de secretari o secretària.
  
4. Quan les necessitats del servei ho requerisquen, el Consell de Direcció proposarà al director o directora els llocs de treball que han de ser exercits amb l'alliberament total o parcial de les activitats que els correspondrien en el seu treball ordinari com a metges o metgesses forenses. La Sotssecretaria de Justícia serà l'òrgan encarregat de l'aprovació d'aquesta mesura, a proposta del director o directora.
  
Article 7. Serveis i seccions de l'Institut
  
L'Institut de Medicina Legal disposarà de tres serveis i set seccions dependents d'aquests:
  
a) Servei de Clínica Medicoforense: consta de la Secció de Policlínica i Especialitats i la Secció de Psiquiatria.
  
b) Servei de Patologia Forense: que consta de la Secció d'Anatomia Forense i d'Histopatologia.
  
c) Servei de Laboratori: que consta de la Secció Quimicotoxicologia, Secció de Biologia i Anàlisis Clínics i la Secció d'Hemogenètica i Criminalista.
  
Article 8. Funcions del Servei de Clínica
  
Al Servei de Clínica Medicoforense li correspon atendre les sol·licituds de peritatge medicolegal i, en particular, qüestions relacionades amb la valoració del dany corporal, el control periòdic de lesionats, l'assistència a detinguts i la psiquiatria forense.
  
1. En la Secció de Policlínica i Especialitats, prestaran els seus serveis els metges o metgesses forenses encarregats d'emetre els corresponents dictàmens sobre les persones malaltes i lesionades, i també els metges o metgesses forenses especialistes i/o amb capacitació específica en les tasques de la Medicina Forense.
  
2. En la Secció de Psiquiatria, prestaran els seus serveis els metges o metgesses forenses especialistes i/o amb capacitació específica en Psiquiatria Forense. En aquesta secció s'inclou la unitat de Psicologia Forense.
  
Article 9. Servei de Patologia Forense
  
A aquest Servei li correspon realitzar les investigacions anatòmiques en els casos de mort violenta o sospitosa de criminalitat, i també la identificació de cadàvers i de les restes humanes.
  
Habitualment les autòpsies es realitzaran en els locals adequats, habilitats a l'efecte, en els partits judicials, llevat de les que exigisquen el trasllat a la seu central de l'Institut de Medicina Legal per la seua especial complexitat pericial.
  
1. En la Secció d'Anatomia Forense es realitzaran les autòpsies corresponents als cadàvers judicials de la província de València, en el termes prescrits en el paràgraf anterior. S'organitzaran, així mateix, els torns necessaris per a l'obertura permanent dels locals per a l'adequada recepció, custòdia i identificació de cadàvers; d'igual manera es distribuirà el torn d'assistència dels mossos o mosses d'autòpsia als metges o metgesses forenses en els casos en què es realitzen autòpsies fora de la seu habitual de l'Institut de Medicina Legal.
  
Com a complement a les investigacions anatòmiques, hi haurà una unitat de diagnòstic per la imatge, on s'integraran els metges forenses especialistes i/o amb capacitació específica.
  
2. La Secció d'Histopatologia s'encarregarà de l'estudi microscopi de les peces obtingudes en les autòpsies practicades en l'Institut i les que requerisquen els altres instituts de la comunitat autònoma. En aquesta secció s'integraran els metges o metgesses forenses especialistes i/o amb capacitació específica en Anatomia Patològica.
  
Article 10. Servei de Laboratori Forense
  
Aquest servei realitzarà les anàlisis biològiques, quimicotoxicològiques i criminològiques sol·licitades a l'Institut de Medicina Legal de València i les que requerisquen els altres instituts de la comunitat autònoma.
  
En les distintes seccions que formen aquest servei, segons el que disposa l'article 7.c, s'integraran els metges o metgesses forenses especialistes i/o amb capacitació específica en aquestes àrees, i altres facultatius o facultatives de l'Institut de Toxicologia.
  
Aquest Servei actuarà d'acord amb les referències tecnicocientífiques de l'Institut Nacional de Toxicologia.
  
Article 11. Clíniques medicoforenses
  
1. Com a delegació del Servei de Clínica Medicoforense de l'Institut de Medicina Legal de València, hi haurà locals adequats reservats, a aquestes finalitats, en les dependències judicials dels diferents partits de província. En aquestes delegacions es realitzaran aquelles activitats medicoforenses que no exigisquen, per la seua complexitat pericial, que es duguen a terme en la seu de l'Institut.
  
2. Aquestes unitats, com a delegacions del Servei de Clínica de l'Institut de Medicina Legal, actuaran sempre dependent del cap del servei.
  
Article 12. Personal de l'Institut de Medicina Legal
  
1. En l'Institut de Medicina Legal de València estaran destinats tots els metges o metgesses forenses de la província de València, i també funcionaris o funcionàries que pertanyen al cos de facultatius de l'Institut de Toxicologia.
  
2. Com a personal col·laborador prestaran serveis diplomats o diplomades universitaris en Infermeria, o ajudants tècnics sanitaris, tècnics o tècniques especialistes i auxiliars de laboratori.
  
3. Igualment, hi haurà els llocs de personal laboral que exigisquen les necessitats del servei.
  
Article 13. Personal administratiu
  
1. En l'Institut de Medicina Legal de València hi haurà una secretaria general amb tasques de gestió administrativa, exercida per un funcionari o funcionària de l'administració de justícia o de la Generalitat Valenciana que sota el manament del director s'encarregarà de la gestió i de les tasques administratives. Per a aquestes funcions disposarà del suport i la col·laboració del personal de la Sotssecretaria de Justícia.
  
2. En l'Institut de Medicina Legal prestaran serveis de caràcter administratiu, oficials, auxiliars i agents de l'administració de justícia.
  
Article 14. Comissió de Docència i Investigació
  
Per tal d'impulsar les tasques de formació, docència i investigació hi haurà una comissió integrada per dos catedràtics o catedràtiques o professors o professores de Medicina Legal, un dels quals la presidirà, tres metges o metgesses forenses i un facultatiu o facultativa de l'Institut de Toxicologia, si cal. El professorat serà designat per la Unitat Docent de Medicina Legal de la Facultat de Medicina i Odontologia de València. Els altres integrants de la Comissió de Docència seran designats pel director o directora de l'Institut de Medicina Legal a proposta del Consell de Direcció.
  
En les activitats de formació, la Comissió de Docència i Investigació col·laborarà amb la Sotssecretaria de Justícia de la Conselleria de Benestar Social.
  
Article 15. Col·laboració amb les universitats i unes altres institucions
  
D'acord amb el que disposa l'article 13 del Reglament d'Instituts de Medicina Legal, aprovat per Reial Decret 386/1996:
  
1. L'Institut de Medicina Legal de València col·laborarà amb les universitats o amb unes altres institucions, i actuarà com a centre de formació permanent i capacitació dels metges o metgesses forenses que ho sol·liciten, a través de convenis i altres instruments de cooperació que acorde la Generalitat Valenciana.
  
2. Els departaments de Medicina Legal de les universitats o uns altres departaments, segons ho requerisca l'especialitat corresponent, podran prestar serveis en l'Institut de Medicina Legal, per a la formació permanent dels metges o metgesses forenses.
  
3. La Generalitat Valenciana podrà establir concerts amb entitats sanitàries públiques o privades per tal d'aconseguir un adequat cobriment tècnic i, en tot cas, per a la millora dels serveis de l'Institut de Medicina Legal.
  
Els complements del personal directiu i especialista són els previstos per a un lloc de metge forense en la localitat seu de l'Institut de Medicina Legal amb dedicació a temps complet. Es recullen amb caràcter provisional per a complir el que disposa l'article 16.3 del Reglament Orgànic del Cos de Metges Forenses i fins que es produïsca la necessària modificació o substitució del Reial Decret 1616/1989, de 29 de desembre, per adaptar les retribucions dels forenses a la nova adscripció i funcions, mai per causar-ne el dret a la percepció.
  
F = Funcionari
  
LD = Lliure Designació
  
A.E. = Administració especial
  
L = Laboral
  
C = Concurs
  
AJ = Administració justícia


Còpia Permalink ELI